b'\n_START_ARTICLE_\nJulijansko leto\n_START_PARAGRAPH_\nJulijansko leto je v astronomiji enota za merjenje \xc4\x8dasa, ki obsega natan\xc4\x8dno 365,25 dni od katerih ima vsak po 86.400 sekund (v letu je 31.557.600 sekund)._NEWLINE_To je povpre\xc4\x8dna dol\xc5\xbeina leta v Julijanskem koledarju. Z Julijanskim letom merimo dol\xc5\xbeino \xc4\x8dasa, nikakor pa ne ozna\xc4\x8dujemo z njim datumov. Uporabljamo ga zato, ker je ta dol\xc5\xbeina zelo blizu resni\xc4\x8dnemu trajanju leta, \xc4\x8deprav nobeno resni\xc4\x8dno leto nima te dol\xc5\xbeine. Julijansk leto ne predstavlja leta v Julijanskem ali kateremkoli drugem koledarju. Pojem julijansko leto nima neposredne povezave z julijanskim dnevom. Julijansko leto se uporablja v efemeridah._NEWLINE_Na podoben na\xc4\x8din je dolo\xc4\x8deno tudi julijansko stoletje (100 julijanskih let oz. 36.525 dni) in julijansko tiso\xc4\x8dletje (1000 julijanskih let oz. 365.250 dni), \xc4\x8deprav teh pojmov pogosto ne uporabljamo._NEWLINE_Julijansko leto ni osnovna merska enota za \xc4\x8das, saj ga ne priporo\xc4\x8da niti Mednarodni sistem enot. Ta enota je zelo primerna za uporabo pri merjenju dalj\xc5\xa1ih \xc4\x8dasovnih obdobij (la\xc5\xbeje si predstavljamo \xc5\xa1tevilo let kot pa veliko \xc5\xa1tevilo dni). Julijansko leto je tudi osnova za definicijo svetlobnega leta, ki je enota za merjenje razdalj.'